Пра маштаб дзейнасці Івана Мацвеевіча Жыжаля, калі ён займаў ключавыя пасады ў айчынным будаўніцтве і найперш пасаду міністра прамысловага будаўніцтва БССР (з 1955 па 1969 год), лепш за ўсё сведчыць пералік тых знакавых аб’ектаў, якія з’явіліся ў краіне ў першыя дзесяцігоддзі пасля вайны: Гродзенскі азотна-тукавы камбінат, Салігорскі калійны камбінат, Полацкі нафтаперапрацоўчы камбінат, новыя чэргі Мінскага аўтамабільнага завода і Мінскага трактарнага завода, будынкі Беларускага дзяржаўнага ўніверсітэта і помнік Перамогі на аднайменнай плошчы, вялікая колькасць жылых будынкаў і аб’ектаў сацыяльнай сферы… Будынак па вуліцы Сямашкі, у якім сёння размяшчаецца Мінскі дзяржаўны прафесійны ліцэй № 10 будаўніцтва, быў узведзены ў 1980 годзе таксама пры непасрэдным удзеле І.М.Жыжаля. Данінай пашаны легендзе беларускага будаўніцтва стала прысваенне гэтай установе (тады яшчэ ДПТУ № 52 будаўнікоў) яго імя. У 2014 годзе да 110-годдзя з дня нараджэння славутага будаўніка ў ліцэі была адкрыта мемарыяльная дошка ў яго гонар.